Read in English . Ftit qabel għeb Marcel Pisani, ir-raġel ta' 50 sena li ilu nieqes madwar 10 ijiem, nirien ħakmu r-residenza tiegħu fil-Mosta. Kelliem għall-Pulizija kkonferma ma' Newsbook.com.mt li fit-28 ta' Diċembru 2020 għall-ħabta tas-6pm, il-pulizija tal-Għassa tal-Mosta ġew infurmati li kien hemm nirien f'residenza fi Triq ix-Xitwa. Minkejja li l-ewwel indikazzjonijiet urew li possibilment kien hemm persuna maqbuda fid-dar, dan irriżulta fin-negattiv, għax fil-ħin tal-inċident fid-dar ma kien hemm ħadd. Dwar il-każ għaddejja inkjesta maġisterjali. Il-Pulizija bdiet tappella għall-għajnuna tal-pubbliku biex issib lir-raġel fil-31 ta' Diċembru li għadda. Dakinhar spjegat li Pisani juża siġġu tar-roti u li deher l-aħħar fir-residenza tiegħu. Hu jsuq vettura Renault Captur ta' lewn blu ċar b'saqaf bajdani. Fit-2 ta' Jannar ħarġet appell ieħor. Fit-2 ta' Jannar: Il-Pulizija bit-tieni appell biex jinstab ir-raġel nieqes Il-Pulizija saħqet li t-tfittxijiet għal Marcel Pisani ma waqfux minn dakinhar stess li sar ir-rapport li jinsab nieqes. It-tfittxijiet qegħdin isiru kuljum mill-Pulizija, assistiti mill-Forzi Armati ta' Malta u mid-Dipartiment tal-Protezzjoni Ċivili. Intant kull min għandu xi informazzjoni dwar dan ir-raġel jista' jgħaddiha lill-Pulizija, anke b'mod kunfidenzjali fuq in-numri tal-Kwartieri Ġenerali tal-Pulizija 21224001 jew 119, inkella fl-eqreb Għassa tal-Pulizija. .td_uid_3_5ffdc7c14304f_rand.td-a-rec-img{text-align:left}.td_uid_3_5ffdc7c14304f_rand.td-a-rec-img img{margin:0 auto 0 0}